Region Nordjylland har som den eneste region i Danmark ikke oplevet fremgang i antallet af overnattende turister i 2013. Det seneste år har i stedet budt på en tilbagegang på 100.000 overnatninger sammenlignet med 2012. Det viser en optælling fra Danmarks Statistik, som Spar Nord har foretaget. - Danskernes øgede interesse for de større byer er en tendens, vi ser i flere sammenhænge. Ligesom arbejdspladserne i stigende grad koncentrerer sig omkring storbyerne, er boligerne også eftertragtede i de områder, siger cheføkonom i Spar Nord Jens Nyholm. Samtidig viser optællingen, at camping i Nordjylland og lige som i resten af Danmark er en ferieform i tilbagegang. - Generelt har vi i Nordjylland en udfordring, fordi vi taber markedsandele. Vi ser en tendens til, at de små ferier er i vækst, og at forbruget dermed flytter sig til andre ferieformer. Og idet Nordjylland ligger længst væk - eksempelvis fra det tyske marked - så vælger færre at tage turen herop, siger direktør for Visit Nordjylland Lars Enevold Pedersen. Netop turismen skal have en hjælpende hånd ifølge regeringen, der mandag kom med en ny vækstplan, der blandt andet skal hjælpe kystturismen tilbage på ret kurs.

Opsummering:
Antallet af overnattende turister i Nordjylland er faldet i 2013, som den eneste region i Danmark.